นายกรัฐมนตรี ระบุ รัฐบาลพร้อมส่งเสริมการรวมพลังสร้างชุมชนเข้มแข้งของเชียงคาน ที่ถือเป็นต้นแบบที่ดีของการท่องเที่ยวเชิงวัฒนธรรมและส่งเสริมการปลูกไม้มีค่า
นายกรัฐมนตรี ระบุ รัฐบาลพร้อมส่งเสริมการรวมพลังสร้างชุมชนเข้มแข้งของเชียงคานที่ถือเป็นต้นแบบที่ดีของการท่องเที่ยวเชิงวัฒนธรรม และส่งเสริมการปลูกไม้มีค่า

พลเอก ประยุทธ์ จันทร์โอชา นายกรัฐมนตรี กล่าวระหว่างเยี่ยมชมถนนคนเดินเชียงคาน ว่า รัฐบาลส่งเสริมการรวมพลังสร้างชุมชนเข้มแข็ง ซึ่งเชียงคานถือเป็นต้นแบบที่ดีของการเป็นชุมชนอนุรักษ์วัฒนธรรม โดยอยากให้ท้องถิ่นทุกที่ดำเนินการในลักษณะนี้ ที่สำคัญคนในชุมชนต้องรวมพลังกันสร้างจุดเด่นให้เป็นสังคมที่น่าอยู่และเป็นสถานที่ท่องเที่ยวที่สวยงาม ซึ่งเป็นเสน่ห์ที่สามารถดึงดูดนักท่องเที่ยวให้มาเยี่ยมชมได้เป็นจำนวนมาก
จากนั้น นายกรัฐมนตรี เดินทางมายังจังหวัดเพชรบูรณ์ เยี่ยมชมการปลูกไม้มีค่าทางเศรษฐกิจ ที่สวนป่าเกษตรห้วยแสนคำ ที่เป็นตัวอย่างของการพัฒนาอาชีพและรายได้ของประชาชนด้วยการส่งเสริมการปลูกไม้เศรษฐกิจและไม้มีค่า รวมทั้งเปิดเป็นศูนย์เรียนรู้เศรษฐกิจพอเพียงฯ เพื่อให้ความรู้ตามหลักปรัชญาเศรษฐกิจพอเพียงและเกษตรทฤษฎีใหม่ โดยนายกรัฐมนตรี ได้มอบกล้าไม้มีค่า อาทิ ไม้สัก ตะเคียนทอง ต้นยางนา ให้กับเครือข่ายชุมชนปลูกไม้สวนป่า 
นายบุญเลิศ พุทธเจริญ ประธานสหกรณ์สวนป่าเพชรบูรณ์ 1 ในเครือข่ายชุมชนที่รับกล้าไม้มีค่า กล่าวว่า ภาคภูมิใจและยินดีที่รัฐบาลส่งเสริมโครงการปลูกไม่มีค่าทางเศรษฐกิจ ที่จะช่วยสร้างรายได้ให้กับลูกหลานในอนาคต ควบคู่ไปกับการอนุรักษ์พันธุ์ไม้มีค่าในพื้นที่ด้วย